62018TJ0574_RES
Kohtuasi T‑574/18
Agrochem-Maks d.o.o.
versus
Euroopa Komisjon
Üldkohtu (neljas koda) 28. mai 2020. aasta otsus
Taimekaitsevahendid – Toimeaine oksasulfuroon – Turulelaskmiseks antud heakskiidu pikendamata jätmine – Põhjendamiskohustus – Põhiõiguste harta artikli 41 lõike 2 punkt c – Ilmne hindamisviga – Määruse (EÜ) nr 1107/2009 artikli 6 punkt f ja II lisa punkt 2.2 – Ettevaatuspõhimõte
Põllumajandus – Õigusaktide ühtlustamine – Taimekaitsevahendite turulelaskmine – Määrus nr 1107/2009 – Loa pikendamine – Komisjoni kaalutlusõigus – Kohtulik kontroll – Ulatus
(Euroopa Parlamendi ja nõukogu määrus nr 1107/2009)
(vt punktid 61–65 ja 88)
Põllumajandus – Õigusaktide ühtlustamine – Taimekaitsevahendite turulelaskmine – Määrus nr 1107/2009 – Loa pikendamine – Pikendamismenetluse rakendamine – Komisjoni ja Euroopa Toiduohutusameti (EFSA) otsustamisruum
(Euroopa Parlamendi ja nõukogu määrus nr 1107/2009; komisjoni määrus nr 844/2012, artiklid 13 ja 14)
(vt punktid 91 ja 93)
Põllumajandus – Õigusaktide ühtlustamine – Taimekaitsevahendite turulelaskmine – Määrus nr 1107/2009 – Loa pikendamine – Pikendamise taotlus, mis on tunnistatud küll vastuvõetavaks, kuid mille andmetes esineb lünki – Toimiku sisuliseks hindamiseks täiendava teabe esitamise nõue – Lubatavus
(Euroopa Parlamendi ja nõukogu määrus nr 1107/2012, artikkel 4, artikli 6 punkt f ja II lisa punkt 2.2; komisjoni määrus nr 844/2012, artiklid 7 ja 8, artikli 11 lõige 5 ning artikli 13 lõige 3)
(vt punktid 106 ja 121)
Põllumajandus – Õigusaktide ühtlustamine – Taimekaitsevahendite turulelaskmine – Määrus nr 1107/2009 – Ettevaatuspõhimõtte kohaldamine – Kohtulik kontroll – Piirid – Ilmne hindamisviga
(ELTL artikkel 9, artikli 168 lõige 1 ja artikli 191 lõige 2; Euroopa Liidu põhiõiguste harta, artikkel 35)
(vt punktid 113–116)
Euroopa Liidu õigus – Põhimõtted – Ettevaatuspõhimõte – Ulatus – Suunised ettevaatuspõhimõtte kohaldamise kohta – Tegevusest või tegevusetusest tulenevate eeliste ja kulude analüüsi läbiviimise kord
(ELTL artikli 191 lõige 2; komisjoni teatis KOM(2000)1 lõplik, punkt 6.3.4)
(vt punktid 118–119)
Kokkuvõte
Üldkohus jättis 28. mai 2020. aasta kohtuotsusega Agrochem-Maks vs. komisjon (T‑574/18) rahuldamata hagi nõudega tühistada rakendusmäärus 2018/1019 (
1
), milles käsitletakse toimeaine oksasulfurooni heakskiidu pikendamata jätmist.
Hageja on Horvaatia õiguse alusel asutatud äriühing, kes turustab Horvaatias taimekaitsevahendeid, sealhulgas oksasulfuroonist valmistatud herbitsiidi. See toimeaine kuulus nende toimeainete hulka, mida peeti määruse nr 1107/2009 (
2
) alusel heaks kiidetud aineteks. Nimetatud määruses on kindlaks määratud toimeaine heakskiitmise kriteeriumid ja toimeaine heakskiidu pikendamise tingimused, samas kui pikendamismenetluse rakendamist reguleerib rakendusmäärus nr 844/2012 (
3
).
Hageja esitas Itaaliale kui referentliikmesriigile taotluse toimeaine oksasulfuroon heakskiidu pikendamiseks. See riik leidis kõigepealt, et pikendamistoimikud on selle aine põhjalikuks hindamiseks piisavalt täielikud ning et esitatud teabe eesmärk on selle aine heakskiidu pikendamise lubamine. Kuid pärast seda, kui Euroopa Toiduohutusamet (EFSA) palus hagejalt täiendavat teavet, esitas Itaalia korrigeeritud hindamisaruande, milles ta järeldas, et kuna andmetes esineb palju lünki, ei saa oksasulfurooni heakskiidu pikendamiseks luba anda. Kuna kättesaadavast teabest ei piisanud järelduseks, et toimeaine vastab määruses nr 1107/2009 ette nähtud heakskiitmise kriteeriumidele, lõpetas komisjon kõnealust ainet puudutava pikendamisaruande ja võttis vastu rakendusmääruse 2018/1019, milles otsustati, et oksasulfurooni heakskiitu ei pikendata.
Hageja esitas oma hagi põhjenduseks mitu väidet, millest ühe kohaselt on väidetavalt rikutud neid määruse nr 1107/2009 sätteid, mille alusel võib toimeaine heakskiitmise või heakskiidu pikendamise eeldusena nõuda täiendava kinnitava teabe esitamist. Seoses toimeaine heakskiitmise või heakskiidu pikendamisega väitis hageja selle väite raames eelkõige, et toimiku täielikkust kontrollib lõplikult referentliikmesriik taotluse vastuvõetavuse hindamise staadiumis. Hageja väitis, et kuna Itaalia tunnistas pikendamise taotluse vastuvõetavaks, ei saanud EFSA enam hageja esitatud teabe täielikkust kahtluse alla seada.
Üldkohus leidis, et asjaolu, et toimik sisaldab selleks, et teda saaks pidada vastuvõetavaks, vormiliselt kõiki rakendusmääruses nr 844/2012 nõutud elemente, ei mõjuta nende elementide kvaliteeti teaduslikust seisukohast, kuna nende elementide kvaliteedi hindamiseks võib osutuda vajalikuks põhjaliku uuringu läbiviimine ning referentliikmesriik ja EFSA võivad nende kvaliteedi hindamisel jõuda erinevatele järeldustele seoses sellega, kas need elemendid on pikendamise taotluse rahuldamiseks piisavad või mitte. Rakendusmääruses nr 844/2012 nimetatud dokumentide edastamine selleks, et koostada nn täiendav toimik, on üks taotluse vastuvõetavuse tingimus, mille täitmise korral hinnatakse toimikut sisuliselt. Kuid asjaolu, et taotlus on vormiliselt vastuvõetavaks tunnistatud, ei välista, et liikmesriik või EFSA nõuab seejärel – nagu käesolevas asjas – täiendavat teavet ja jõuab teatavatel juhtudel järeldusele, et heakskiitu ei pikendata.
Seega otsustas Üldkohus, et see hageja argument ei ole põhjendatud. Kuna Üldkohus lükkas tagasi ka muud selle väite raames hageja esitatud argumendid ning ka muud hagi põhjenduseks esitatud väited, jättis ta hagi tervikuna rahuldamata.
(
1
)	Komisjoni 18. juuli 2018. aasta rakendusmäärus (EL) 2018/1019, milles käsitletakse toimeaine oksasulfurooni heakskiidu pikendamata jätmist vastavalt Euroopa Parlamendi ja nõukogu määrusele (EÜ) nr 1107/2009 taimekaitsevahendite turulelaskmise kohta ning millega muudetakse komisjoni rakendusmäärust (EL) nr 540/2011 (ELT 2018, L 183, lk 14).
(
2
)	Euroopa Parlamendi ja nõukogu 21. oktoobri 2009. aasta määrus (EÜ) nr 1107/2009 taimekaitsevahendite turulelaskmise ja nõukogu direktiivide 79/117/EMÜ ja 91/414/EMÜ kehtetuks tunnistamise kohta (ELT 2009, L 309, lk 1).
(
3
)	Komisjoni 18. septembri 2012. aasta rakendusmäärus (EL) nr 844/2012, millega kehtestatakse Euroopa Parlamendi ja nõukogu määruses (EÜ) nr 1107/2009 (taimekaitsevahendite turulelaskmise kohta) ette nähtud toimeainete heakskiidu pikendamise menetluse rakendamiseks vajalikud sätted (ELT 2012, L 252, lk 26).